ལྕགས་ཟམ་རིན་པོ་ཆེ་ལོ་གསུམ་གནང་རྒྱུའི་མཆིད་ཕེབས་ལེན། རྣམ་འདྲེན་ཡོངས་
འདུའི་ལྗོན་པ་མཆོག་གི་ཞབས་པད་རིན་པོ་ཆེར། གུས་པས་ཞུ་བ། དེང་གཟུགས་
སྐུའི་ཆོས་སྡོང་མངོན་པར་གསལ་ཞིང་། རྡོ་རྗེ་གཟུགས་ཀྱི་བཀོད་པའི་ཕུང་ཁམས་
སྐྱེ་མཆེད་གདན་གསུམ་རྫོགས་པའི་འཁོར་ལོ་བདག་གིར་བཞེས་པའི་ཕྲིན་ལས་བླ་
ན་མེད་པ་ནས་ཐུགས་དམ་རིན་པོ་ཆེའི་ངེས་གསལ་དང་། ལྗོན་ཕུར་བམ་པོ་བཅས་
མཚམས་ཀྱི་སྤྲིན་པའི་རེ་ཁཱ་རྔོམ་བཞིན་ཕེབས་པ་དངོས་ཞལ་མཇལ་བ་མི་གཉིས་པར་
གྱུར། མཚམས་གསོལ། སྔོན་དུ་དེ་ཕྱོགས་ཀྱི་འགྲུལ་འགྲིམ་ལ་མཚམས་ཞུ་
འབུལ་འདོད་གདུང་བ་ཆེ་ཡང་། གློ་བུར་གྱི་བྲེལ་གཡེང་ཁོ་ནའི་སྟེས་དབང་གི་
འབུལ་མ་ཐུབ་ཅིང་། དཔེ་ཆའི་རིགས་བཀའ་གནང་གིས་འཐུས་པ་འདུག་ལགས།
ཚོགས་ཀྱི་བདག་པོའི་སྤྱི་བོར་བསྟན་པའི་དཔལ་མགོན་ཞལ་དྲུག་གི་རྗེས་གནང་
སོགས་ཀློག་པའི་འཁོར་ལོ་ཤངས་ཆོས་ཀྱི་བླ་བརྒྱུད་གསར་བསྐྲུན་སོགས་བསྟན་
འགྲོའི་ཕྲལ་ཡུན་གྱི་རྩ་ལག་ཆེན་པོའི་བྱ་བ་ལས་ཀྱི་འཁོར་ལོ་དང་། བྱེ་བྲག་ཏུ་ཐོས་
བསམ་རྒྱ་མཚོའི་སྙིང་པོ་སྒྲུབ་པ་ནན་ཏན་གྱི་འཁོར་ཆེན་པོར་གཅིག་ཏུ་ཐུགས་གཞོལ་
བའི་ཕྲིན་ལས་རླབས་པོ་ཆེའི་གཏམ་གྱི་དགེ་མཚན་རྣ་བའི་དཔྱིད་དུ་འབར་བས་
གུས་པ་དང་། རྗེས་སུ་ཡི་རང་བའི་ཡན་ལག་གི་ལྗོན་པ་ནི་ཤིན་ཏུ་རྨྱང་། འདི་
ཕྱོགས་སུའང་རྒྱལ་ཟླའི་ནང་ར་སྟོན་སྤྲུལ་པའི་སྐུ་དང་། འབྲུག་བླ་གསར་པ་གཅིག་
སོགས་འདུས་པ་སུམ་ཅུ་སྐོར་ལ་སྔོན་དུ་མདོ་དབང་སྨིན་རྒྱས་དང་། ད་ལྟ་སྙིང་ཐིག་
ཡ་འགའི་ཆོས་འཁོར་སོགས་གཞན་ཕན་དུ་རློམ་པ་འགའ་འགའ་གྲུབ་རྗེས། འདུས་
བྱས་ཀྱི་རང་བཞིན་གཡོ་བ། མི་བརྟན་པ་གཞན་དབང་ཅན་གྱི་ཆོས་ཉིད་ལ། ངེས་
པར་འབྱུང་བའི་དམ་བཅའ་བརྟན་པོ་ཡིད་ཀྱི་ཆོ་གར་བྱེད་ཅིང་། ཐར་པ་དང་ཐམས་
ཅད་མཁྱེན་པའི་ལམ་གྱི་འགལ་ཟླར་གྱུར་པ་མ་བསྡམས་པ་དང་། ལྷོད་པོར་གྱུར་པའི་
གཉེན་པོར། ཀླུ་སྒྲུབ་ཞབས་ཀྱིས། དབང་ཕྱུག་ལུས་རྟོག་དྲན་པ་བདེ་གཤེགས་
ཀྱི༑ ༑བགྲོད་པ་གཅིག་པའི་ལམ་འདི་ཉེ་བར་བསྟན། །དེ་ལ་གོམས་ནས་མངོན་པར་
བསྲུང་བགྱི་སྟེ། །དྲན་པ་ཉམས་པ་ཆོས་ཀུན་འཇིགས་པར་འགྱུར། །ཅེས་པ་འདི་ཡིད་
ལ་རི་མོར་བྲི་བ་ལ་འདུན་པ་རང་བཞིན་སྙན་འབུལ་དང་། འབྱུང་དུ་འགྱུར་བའི་
གནས་སྐབས་ན། ཁམས་དྲུག་ལྡན་པ་སྤྲུལ་བའི་སྣང་བསྙན་ཟོ་མདོག་བཟང་
པོར་འགྱུར་བའི་རྟེན་ཅིང་འབྲེལ་འབྱུང་བདག་གིར་གཞེས་པའི་རིང་ནས། ཟབ་པ་
དང་རྒྱ་ཆེ་བ་རྡོ་རྗེའི་ལམ་གྱི་ཐེག་སྐས་ལས་ལམ་ལྔ་དང་། རིགས་འཛིན་བཞིའི་གོ་འཕང་ཆེན་པོར་བདེ་བླག་ཉིད་དུ་སོན་པའི་ཕྲིན་ལས་རླབས་པོ་ཆེ་དུས་ལས་ཡོལ་བ་
མེད་པ་ནས་བཀའི་ཕེབས་ཚོགས་ཀྱང་རྣལ་མར་སྨིན་པ་མཁྱེན་མཁྱེན་གསོལ་བ་འདེབས་
པ་ལགས། ཞུ་ཡིག་སྤྱན་རས་ཀྱིས་བཙའ་བའི་རྟེན་བཅས་གུས་པས་ཕུལ།། །།